b'\n_START_ARTICLE_\nStatsgjeld\n_START_PARAGRAPH_\nStatsgjeld, ogs\xc3\xa5 kalt suveren gjeld, er offentlig gjeld tatt opp av staten. Staten l\xc3\xa5ner ved \xc3\xa5 opprette gjeldsbrev kalt statsobligasjoner (l\xc3\xb8petid over 1 \xc3\xa5r) og statskasseveksler (l\xc3\xb8petid under 1 \xc3\xa5r) som i hovedsak kj\xc3\xb8pes av banker. Den norske stats gjeld var 4. kvartal 2017 p\xc3\xa5 522 milliarder kr. Budsjetterte renteutgifter p\xc3\xa5 statsgjelden for 2018 er 8,9 milliarder kr._NEWLINE_Statsl\xc3\xa5n som p\xc3\xa5 grunn av dets bakgrunn ikke burde v\xc3\xa6re lovlig eller forpliktende for etterf\xc3\xb8lgende regjeringer, betegnes som odi\xc3\xb8s gjeld i folkeretten.\n_START_SECTION_\nUtenlandsgjeld\n_START_PARAGRAPH_\nInternasjonal handel, spesielt oljehandelen, foreg\xc3\xa5r hovedsakelig i amerikanske dollar. Dersom et land \xc3\xb8nsker \xc3\xa5 kj\xc3\xb8pe olje fra for eksempel Irak m\xc3\xa5 de f\xc3\xb8rst skaffe til veie amerikanske dollar. Disse kan kj\xc3\xb8pes p\xc3\xa5 valutamarkedet eller l\xc3\xa5nes._NEWLINE_L\xc3\xa5n fra IMF eller Verdensbanken er i amerikanske dollar. Mange tidligere europeiske kolonier spesielt i Afrika som fikk l\xc3\xa5n fra disse da de fikk sin selvstendighet har derfor (ofte stor) utenlandsgjeld._NEWLINE_Utenlandsgjeld skiller seg betydelig fra innenlandsgjeld fordi betjening av utenlandsgjeld p\xc3\xa5virker verdien av landets egen valuta. For \xc3\xa5 betale renter og avdrag m\xc3\xa5 landet f\xc3\xb8rst skaffe til veie den utenlandske valutaen ved \xc3\xa5 selge sin egen valuta p\xc3\xa5 valutamarkedet. Salg av en valuta minker verdien som igjen skaper inflasjon. Land med enorm utenlandsgjeld er tvunget til tilsvarende enormt salg av egen valuta og resultatet har ofte blitt hyperinflasjon. Kjente eksempler er Weimarrepublikken og Zimbabwe.'